HennaHelmi.fix » Blogi » Moikka maailma ja muutkin
Moikka maailma ja muutkin
22.2.2011 9.13 | Minä, Virstanpylväitä
Ja yhtäkkiä kaikki on toisin…
Kävin eilen Twitterissä keskustelua siitä, mikä on ilmiö. Yhdessä kefeidin ja Oolatuksen kanssa päättelimme, että ilmiö edustaa muutosta ja sillä on oltava takanaan ainakin jonkin verran suosiota. Ilmiöstä voi myös käynnistyä trendi, jos monet alkavat toteuttaa ilmiön toimintatapoja.
Ilmiöt ovat nykymaailman päiväperhosia – ominaista ilmiöille on, että ne eivät kestä aikaa.
Toisaalta ilmiöt voivat myös muuttua instituutioiksi. Tai kutistua tavallisiksi taapertajiksi.
Tämä siksi, että oon lukenut viime päivinä ja viikkoina yhä useammin olevani ”ilmiö”. Jopa jokanaisen ykkösmediaan eli Vauvan keskustelupalstalle oli aloitettu ketju, jossa kysyttiin mitä mieltä olette ilmiöstä nimeltä Henna Helmi Heinonen. Kauankohan tällainen jatkuu?
En muuten lukenut sitä ketjua, näin vaan otsikon. Olkoon mitä mieltä vaan, mutta toivottavasti lukevat Veljen vaimon!
Joka tapauksessa tervetuloa taas!
Mitäs tykkäilette tästä uudesta ulkoasusta? Vielä on pientä hiomista vailla, mutta piti saada eetteriin jo…
Käyttöön tulee vähän uusia pelisääntöjä kommentoinnin suhteen. Edellisen, Minusta tulee kirjailija -blogin, taipaleen lopulla kun anonyymi kommentointi ryöstäytyi totaalisesti käsistä. Bloggaamisen on tarkoitus olla hauskaa eikä ääretön miinakenttä!
Niinpä täysin anonyymi kommentointi ei ole enää sallittua. Tarkoittaa:
Voit edelleen kommentoida nimimerkillä – mutta vastauksen yhteyteen on jätettävä käytössä oleva sähköpostiosoite. Sähköpostiosoitetta ei julkaista eikä käytetä mihinkään mainos- tai tiedotuspostitukseen. Mutta sen perusteella minä tiedän, ketkä täällä kommentoivat – uskon, että siten jokainen muistaa hyvät tavat.
Ensimmäiset jätetyt kommentit jäävät odottamaan arviointia. Sitten kun olen hyväksynyt käyttäjältä yhden kommentin, seuraavat tulevat julki ilman arviointia.
Sellaisten käyttäjien kommentteja en sitten tule julkaisemaan, jotka eivät ilmoita millään lailla kuka ovat tai ketä edustavat. Eli jos viestissä ei ole joko oman nettisivun osoitetta tai kyllin luotettavaa sähköpostiosoitetta (posti@posti.com ei riitä).
Kun minä puhun kaiken omalla nimelläni, on pelkästään reilua, että tiedän kenelle vastaan ja kuka kommentoi.
Ni! Kun tää on mun nettikoti ja minä teen täällä mitä tahdon!
Sivusin ainakin näitä: ilmiö, Twitter, ulkoasu, Vauva-lehti